**Округли сто „Права породица на истину, правду, репарацију и меморијализацију“**

Пре свега желим да се у име Међународног комитета Црвеног крста захвалим госпођи Верици Томановић и Удружењу породица киднапованих и несталих лица на Косову и Метохији на организацији и позиву за учешће на округлом столу на тему Права породица на истину, правду, репарацију и меморијализацију.

Драге породице,

Поштовани учесници округлог стола,

Поштовани гости,

У недељи када обележавамо Дан људских права не можемо да не говоримо о несталим лицима и њиховим породицама. Не можемо да одвојимо људска права од права мајке да сазна шта се десило са њеним сином, жене са њеним мужем, сестре са њеним братом, детета са родитељем, а неки од њих своје вољене траже већ скоро 3 деценије.

Од скоро 35.000 људи чији нестанак је пријављен МКЦК-у, близу 9.800 имена се још увек налазе на списку несталих. То је чињеница која обесхрабрује и забрињава. МКЦК се бори да судбина сваког несталог лица буде разрешена а да њихове породицe у тој борби не буду заборављене.

Члан 33 Допунског протокола I Женевских конвенција каже: „Чим околности то дозволе, а најкасније од завршетка активних непријатељстава, свака Страна у сукобу ће тражити лица која су пријављена као нестала од супротне Стране.“ Дакле, обавеза је сваке стране у сукобу да другој пружи све информације које би могле да помогну у проналажењу несталих лица.

И данас, након 30 година од почетка и више од 20 година од окончања оружаних сукоба у бившој Југославији, проналазак људи који су током њих нестали је приоритет МКЦК-а. У том смислу, а у складу са својом улогом чувара Женевских конвенција, МКЦК наставља да подсећа али и активно подржава надлежне власти у испуњењу њихове обавезе да пронађу нестале и њиховим породицама пруже одговоре о томе шта се са њиховим вољеним десило и где се налазе.

Када је у питању сукоб на Косову, МКЦК своју активну подршку пружа као неутрални посредник у дијалогу о несталима између Београда и Приштине кроз председавање Радном групом за нестала лица основаном 2004. године, као и њеном Подгрупом за форензичка питања и Аналитичким тимом који је оперативна грана овог механизма.

2018. године МКЦК је направио петогодишњу стратегију која се односи на сва 3 сукоба у бившој Југославији а која за циљ има да поспеши рад на проналажењу несталих с обзиром на уочени тренд да је сваке године све мање и мање пронађених и идентификованих. Пошто се сви актери у овом процесу слажу да је један од кључних проблема недостатак информација, или бар недостатак поузданих информација, које би водиле ка проналаску несталих, МКЦК је као средишњи стуб своје стратегије дефинисао претрагу релевантних међународних архива, т.ј. архива оних држава које су имале војне или цивилне контингенте на Балкану као и архива међународних институција и организација које су ту биле присутне.

То су, између осталих, Међународни кривични суд за бившу Југославију односно његов наследник Међународни резидуални механизам за међународне крвичне судове, НАТО, ЕУ, УН, УНХЦР, ОЕВС, Лекари без граница, итд. као и многе државе. Као резултат за сада су неке релевантне информације добијене од ЕУ, НАТО-а, УНХЦР-а, САД-а, Француске, Немачке, Данске, Пољске, Канаде, Норвешке, Финске, Италије и Низоземске.

Такође, у оквиру стратегије је замишљен, и са нашим партнерима из Црвеног крста Србије покренут, и пројекат психосицијалне подршке породицама несталих лица јер смо установили да су патња коју овакав неизвестан губитак и овако дуго чекање да сазнају судбину својих вољених остављају на оне који са таквом неизвесношћу морају да живе огромни.

На крају, МКЦК поздравља рад на Нацрту закона о несталим лицима, чијој изради je активно допринео, а који би требало да се усвоји у што скорије време. Изражавамо искрену наду да ће Закон обезбедити породицама несталих заслужену подршку.

Хвала!